દીવાળી હવે આંગણે આવીને ઉભી છે ત્યારે દીપમાળાથી ઘર સજાવવાનું, નવા ડીઝાઇનર તોરણો લગાવવાનું, ફ્લાવર પોટ, સ્ટીકરથી ઘરને સજાવવુ આવશ્યક છે. દીવાળી શબ્દ પોતે જ એની સાથે રોશની અને નવો પ્રકાશ લઇને આવે છે. પરંતુ દિવડાઓ અને લાઇટ્સ સિવાય પણ ઘરને સજાવવા માટે બીજી ઘણી બધી વસ્તુઓ છે. દીવાળીમાં ઘરને અલગ-અલગ વસ્તુથી સજાવીને એક ટ્રેડિશનલ લુક આપવાનો ટ્રાય કરો. દીવાળી હોય કે કોઇ પણ તહેવાર હોય સજાવટમાં ફૂલ ન હોય તો અધૂરુ લાગે. પરંપરાગત રીતે ગલગોટા અને ગુલાબના ફૂલ ખૂબ જ સુંદર લાગે છે. ફૂલોની લડીને તમે પડદાની જેમ લગાવી શકો છો. તો ફૂલો અને ફૂલની પાંદડીઓથી રંગોળી પણ બનાવી શકો છો. શો પીસમાં રાખવા માટે ફૂલોને એક બાઉલમાં પણ ગોઠવી શકો છો. આ દીવાળીમાં ઘરને ફૂલોથી શણગારીને ઘરને એક નેચરલ લુક આપો. બાલ્કની કે લિવીંગ રૂમમાં અથવા તો ઘરના એન્ટ્રન્સમાં તમે ફૂલોથી રંગોળી બનાવી તેમા દિવડા ગોઠવી શકો છો. ડાઇનીંગ ટેબલ અને સોફાના ટેબલ પર માટીના બાઉલમાં પાણી ભરીને તમે ફૂલોને તરતા પણ રાખી શકો છો.